Navngivne storme i Danmark

Navngivningen af storme i Danmark begyndte efter at klima- og energiminister Martin Lidegaard den 5. december 2013 besluttede, at alle fremtidige storme skulle bære et personnavn, efter stormen den 28. oktober 2013 bar mange forskellige navne i Danmarks nabolande. Efterfølgende, i et samarbejde med Ekstra Bladets læsere, blev den forrige storm døbt Allan, navngivet efter sagen om Allan Simonsen i Vild med Dans.

I dag bliver storme i Europa først navngivet af den nationale meteologiske institution, som opdager stormen. Hvis navnet ikke er let forståeligt i andre lande, så vil det lands nationale meteologiske institut vælge et andet navn. Navne er angivet på forhånd, så hvert land har en liste med alle de kommende navne, hvor de i forvejen er angivet med sort eller rød skrift efter om de kan forstås eller ej. Navnene er lagt i konvolutter, som først må åbnes, når der er blevet erklæret en storm. Eksempelvis blev stormen Nora først navngivet Eunice af Storbritanniens Meteorological Office.

Den anden storm, som fik officielt navn, var stormen Bodil den 4.-7. december 2013. Den tredje storm, som før sin begyndelse blev navngivet Carl, viste sig blot at have kulingstyrke. De to næste storme, som kom på kun to dage d. 9. og 10. januar 2015 fik navnene Dagmar og Egon. Allerede få dage efter modtog DMI adskillige forslag på, hvad den næstkommende storm skulle hedde. Blandt forslagene var bl.a. Filippa, Felicia, Filuca og Fiona. Det skulle dog siden vise sig at DMI's navn var Freja.
Senere stormnavne i denne serie har været Gorm, Helga, Ingolf, Johanne, Knud, Laura, Malik, Nora og Otto.

Tidligere navngivninger af storme 
Før 2013 var det i Danmark mest almindeligt at navngive storme og orkaner efter den måned og/eller årstal, den ramte; f.eks. novemberorkanen i 1981 eller januarorkanen i 1990. Ved orkanen den 3. december 1999 udskrev TV2 en konkurrence blandt sine seere om et navn på orkanen i forsøget på at skabe en tradition om en navngivning af storme efter personnavne, som tilfældet var i både Sverige, Norge og Tyskland. Vinderforslaget blev Adam. TV2 genoptog konkurrencen ved den næste store orkan i januar 2005, hvor man søgte efter et pigenavn startende med B - og her vandt navnet Bertha. TV2's navngivninger slog dog aldrig rigtig igennem i befolkningen, hvor orkanerne blev kendt som henholdsvis decemberorkanen i 1999 og januarorkanen i 2005. Ligeledes blev de heller ikke officielt anerkendt af DMI.

Som nævnt ovenfor var der i vore nabolande en tradition med at opkalde orkaner efter personnavne, længe før vi fik det i Danmark. I Sverige bar decemberorkanen i 1999 f.eks. navnet Carola, dels på grund af at 3. december er Carolas navnedag - dels med reference til sangerinden Carola Häggkvists Eurovision-vindersang fra 1991, Fångad av en stormvind (orkan).

Navngivne storme og orkaner 
De storme, der er navngivet uden for Danmark, er skrevet med kursiv.

For en oversigt over de betegnelser der anvendes i kolonnen Styrke, se Beaufort-skalaen. Der er tale om den største 10-minutters middelvind målt noget sted på land i Danmark. Det er ikke et krav at fx 10 eller 30 % af landet skal have været omfattet.

Enkelte storme (og andre blæsevejr)

Kulingen Carl 
Kulingen Carl var en kuling over det nordvestlige Europa. Kulingen ramte den nordvestlige del af Jylland kl. 21 fredag den 14. marts 2014. Prognoserne forudså middelvinde på op til 25–27 m/s og med vindstød optil 44,2 m/s.

Klokken 02.30 tidligt morgen den 15. marts blev der observeret 31,5 m/s i vindstødene i Thyborøn. I Hanstholm 30 m/s, Frederikshavn 29,3 m/s, Rønne 24 m/s.

Lørdag den 15. marts frarådes det at køre med høje lette køretøjer på både Storebæltsbroen og Øresundsbroen. Hastighedsbegrænsing sættes ned til 70 km/t.
Klokken 09.30, 15. marts, måtte Øresundsbroen lukke for al trafik i begge retninger. Efter 80 minutter åbnede man igen for trafik.

Navn 
Efter Stormen Bodil i januar skulle Danmarks Meteorologiske Instituts finde et c-navn efter Bodil.

Stormen fik navnet Carl efter en afstemning blandt 131 af Danmarks Meteorologiske Instituts medarbejdere, Navnet Carl blev nomineret sammen med navnene, Clas, Christoffer, Claus og Carsten.

Kulingen Alexander 
Kulingen Alexander ramte landet 12. december 2014. Den nåede ikke stormstyrke i middelvinden i Danmark.

Navn 
Lavtrykket blev varslet som storm af Sveriges meteorologiska och hydrologiska institut før DMI varslede stormen, og derfor blev stormen navngivet først af svenskerne. SMHI benytter et system hvor stormene navngives ud fra navnedagen for datoen. I Sverige er 12. december navnedag for bl.a. Alexander.

Se også 
 Vejrekstremer i Danmark.

Eksterne henvisninger 
DMIs stormliste (PDF)

Kilder 

Storme
Danmarks vejr